**Svend Hvidtfelt Nielsen**

**Lænker**

**Opera i to akter**

**Libretto**

***Jens Krogsgaard/Svend Hvidtfelt Nielsen***

**AKT I:**

**Scene 1: Adam i gården**

Adam:

Én to, én to tre, en to tre fir,' en to tre fir' fem

en to en to tre en to tre fire en, to, tre, fir', fem!

en to en to tre fire fem en to en en to tre en en to tre fire en en to tre fir' fem,

en to, en, en to tre, en to tre fire, en en to tre fir',

jeg hader det! Altid det samme

 Igen, igen, så sker det jeg forglemmer mig

jeg ved det jo, fem skridt er alt der er

Igen, igen hvordan kan jeg dog glemme det?

Hele mit liv.. fem skridt, ikke flér..

Det er som om jeg ikke slipper nattens drøm,

som om mit liv, er blot en illusion som om at drømmen giver mig en virklighed

hvor jeg kan føle verden på min krop.

I drømme kan jeg rejse jeg er fri til at besøge hvert et under, hver en by,

som jeg har set i mine bøger,

alt jeg læser om, det ser jeg,

jeg kan mærke vinden suse,

jeg kan løbe gennem græsset,

jeg er fri

fri

til jeg vågner fra min drøm

og er her....

hver eneste morgen ser jeg solen stige op fra havens mur

om aftnen går den ned og maler himlen rød

fra toppen af mit træ kan jeg se ud over byen

ud til bjergene og skovene og menneskene derude

af alt her på jorden jeg ønsker kun ét

at slippe min lænke, være fri!

**Scene 2: Bedste og Adam**

Bedste:

Fri, fri, fri, må jeg være fri!

der er nok én der er i drømmehumør her til morgen.

Her, tag nu din kaffe, stærk som du vil ha' den.

Se, nybagt brød, med kanel!

Nyd du den verden du har her foran dig.

God mad, et varmt tæppe og Noah, og mig

to mennesker, der elsker dig

A: jeg elsker også dig

og Noah, det ved du da,

jeg ville bar' så gerne se, du ved,

alt det jeg kun har læst om,

den verden jeg kun kender fra mine bøger,

og film jeg har set gennem vinduet,

B: engang, min kære engang, ja, engang, engang skal du udleve alle dine drømme

A: Ja, ja jeg ved det, du siger det altid

jeg skal vente, vente altid vente

nogengange er det bare så svært!

B:Så husk, forventningen, forventningens glæde er den største!

A:

som når jeg kan dufte aftensmaden længe før vi skal spise

Og jeg bare drømmer om at komme indenfor og smage?

B: og derfor smager maden vidunderligt, fantastisk!

Fordi du har ventet har længtes...

Forventningens glæde

A: Jeg ved det, jo, bare vente..

B: Så snart du er rede bli'r du fri

A: tænk sig, være fri fri en dag er jeg fri...

B: hold da op med at stå der og drømme,

det er slet ikke godt for dig

du sku' hellere gøre dig nyttig, få lidt motion, røre kroppen

hug du lidt brænde, så laver jeg mad!

**Scene 3: Bedstes fortælling**

Bedste:

Som han da ligner sin far

det er så sært han er mit barnebarn, og ikke min søn

Det sker at jeg forveksler dem,

begge har de samme holdning, samme fysiske styrke.

men mit barnebarns psyke er stærkere den skál være stærkere, end min søns

han kunne ikke bære byrden

kunne ikke yde det der kræves

for at alt kan gå som jeg blev lovet længe siden

da jeg først hørte profetien.

alting må følge profetien.

Og profetien kræver afsavn,

hærdelse af sjælestyrke.

Én må vise han kan leve uden overflødig luksus.

Først da sker profetien fyldest

Min søn ku' ikke klare det

Han følte sig så ensom

Jeg lod ham ha' en kærste, lod dem sove sammen

Og hun blev gravid

han magted ikke mér,

stak af forsvandt og efterlod sin søn

overlod det til sin søn at bære byrden

Så profetien kan ske fyldest!

Vi må opfylde profetien.

**Scene 4: Præsten og Noah hos Bedste**

Præst (til Noah)

Hallo, hallo! Skal du også?

Noah:

Godmor'n Præst Ja, lad os følges

Bedste:

Alt bliver godt hvis profetien opfyldes

N: God morgen Frue

P: God morgen min Frue!

B: De Herrer! Hvad skylder jeg æren?

N: blot et besøg....

P: Ja, jo, jo ser De, jo ser De,

jeg tænkte måske,

ja, bar' måske der er jo bal,

måske de kunne overtales til at bidrage med deres formidable kogekunst?

B: så hold da op, jeg vil selvfølgelig hjælpe som altid..

P: åh tak

tak,

tak men ser De,

ja ser De,

jeg tænkte måske,

ja, bar' måske, der er jo bal

måske De kunne overtales til at

ja måske overtales til at Deres barnebarn,

ja, lade Adam deltage

møde andre unge

han har jo alderen til det

N: Frue, Det var da en glimrende ide!

B: Skal vi virklig til det igen?

I ved jo hvad jeg mener drengens opgave går forud for alt!

P: men men men men, Frue

N: Ja, Frue

P: men Frue, De ser da nok,

N: De ser vel, De ser vel

P: De ser da nok, det er ukristeligt

N: Som præsten siger, han må vide det

P: ukristeligt at holde drengen lænket til et træ i gården!

N: Det har jeg altid sagt

B: Det lyder jo så rigtigt,

så menneskekærligt,

tror I ikke jeg plages hver time på dagen for det jeg må gøre for profetien!

For profetien!

P: Der ser De, det er jo det jeg mener,

er alt den snak et menneskeliv værd?

N: Det er spørgsmålet,

Det har jeg ofte spurgt mig selv om

P: Et menneskeliv,

N: Et ungt liv..

P: Tænk på det!

B: Jeg tænker på vort samfund,

på mine naboer,

på al den nød som vi har udholdt så længe

Og Adam kan ændre alt dette

Som den udvalgte har han mulighed

Nej, pligt til at hjælpe os alle til et bedre liv!

P: Et bedre liv? vi har det jo godt

N: Så godt, så godt!

B:Men er der ikke stadig mange fattige?

P: Jo, ganske vist

B:Der er folk der bor på gaden,

P: Jo, det er rigtigt, men

B:Mennesker der sulter,

P: men, men drengens liv?

B: Syge der skal hjælpes,

P:Jo, jo

B:det er jo hele sognets velfærd du skal tænke på.

P:mit sogn?

B:Jeg har jo sagt det hele før!

N:Men hvad med Adam?

P:Mit sogn,

B:det er hvad, du skal tænke på!

P:Javist, det spiller selvfølglig også ind

N:Hvad med ham?

B:Opfyldes profetien, er alle sorger væk!

P:Men på den anden side, drengens liv?

N;Lige mine ord!

B:Tænk på din kirke, på det du kan gøre

P:kan det forsvares?

N:Sandelig ikke

B:Kirken kan blomstre, menigheden vokse

P:ja, det er jo sandt

B:det er din pligt at styrke din kirke

P:De har vel ret

N:Men hvad med Adam

B:Lad profetien ske fyldest det er den eneste, sandeste, menneskekærlighed, jeg kan tænke!

N:Adam, hvad med Adam!

P:ja, profetien Hvem ved? De kan ha' ret. Måske har de ret!

A:Noah! Kalder du? Jeg hørte din stemme!

N:Her er jeg!

**Scene 5: Adam og Noah**

A:Har du den med?

N:Hvad tror du?

A:Så gi' mig den!

N:Vent lidt, din bedstemor kan se....

A:Hun ser ingenting Gi' mig den nu bar'

Jeg er så spændt..

N:Her, værsgo! Den var svær at skaffe

A:Tak! Tusind tak!

N: Den sku' bestilles hjem fra udlandet. Jeg søgte længe efter den! Hvor kender du den fra?

A: Der var en henvisning i den sidste bog du gav mig Den lød int'ressant!

N: Hvad handler den om?

A: Det er lidt svært at forklare..

N: Men det intre'sserer dig?

A: Helt bestemt, ja!

N: nuvel, så, det er bare

A: Ja?

N: Jo, ser du, jeg mener

 Jeg forstår ikke hvordan du bar’ kan sidde dér og læse:

Hvordan du kan bli' ved at tage mere viden ind.

Jeg fatter ikk' du orker nu igen at gå igang

med igen at åbne verdner som igen suger dig til sig

så igen du bare sidder der og læser!

A: Hvad sku' jeg ellers gi' mig til? at læ se er det eneste det morer mig at gøre,

når jeg læser flyver tiden,

jeg kan glemme alt der tynger mig

og leve i den verden, som udfolder sig i bogen,

som bli'r levende og del af den jeg er!

N: Alt det forstår jeg godt! Det er jo logisk.

Hva' sku' du ellers gør'?

Se frem til dagen for din frihed?

Det kan ta' mange år.

Det' ikke det jeg tænker på.

Men du sku' måske få dig en lille ven?

A: Jeg har jo dig, Noah

N: javist! Og jeg vil aldrig svigte dig!

A: Husker du hvordan vi snøred præsten? Bildte ham ind der kom royalt besøg

N: Ja, han fik travlt med at få byen ren!

A: Og det trængte den til Sag' du..

N: Vel gjord' den så! Og den dér dag du fandt på?

A: Mors dag!

N: Ja, det var det, du sagd'

A: og det var ikke svært!

N: Det sku' blot rygtes!

A: Det var blot at lade alle folk forstå at denne dag sku' alle tanker gå til mor! Hun sku' ha' blomster!

N: Hvem vil stå tilbage som sjuften, der glemte det?

A: Jeg tror nu ikke det var derfor det slog an.

N: Hvorfor så?

A: Alle elsker en mærkedag. Et indsnit i hverdagens trummerum Derfor!

N: Et indsnit!

Som dengang du fik damebesøg der vared’ hele natten

Bedste aned’ ingenting syntes blot du virked’ træt..

...næste dag

A: Du ved, jeg ikke vil tale om det!

N: hun var ellers sød

A: Jeg så hende aldrig igen.

N: Nej, piger som hende ser man kun én gang..

A: Jeg tænkte meget på hende

N: Det er det jeg mener: Du trænger til en ven på din egen alder, måske en veninde

A: Hvordan sku' jeg møde en ven? Bedste ville aldrig..

N: Måske ikke, måske..

Vi finder kun ud af det hvis vi prøver

Husker du Eva?

Hun er voksen nu, lissom du...

A: Din datter? Jo såmænd, lidt ældre end mig, skulle altid drille

N: Hun kommer hjem igen idag

Jeg skal faktisk op at hente hende ved bussen nu!

Jeg kunne be' hende kigge forbi?

A: Ikke for min skyld!

N:ja, ja da.. så farvel

**Scene 6: Præsten går**

P: Det bli'r så godt, Frue En fantastisk menu!

B: Ja, ja, kære præst, tusind tak, skal du have,

P: farvel, farvel!

B: Vi ses!

**Scene 7: Bedste og Adam alene igen**

B: Hvad blev der dog af Noah?

Jeg havde håbet han var blevet til en kop kaffe..

Sært at han kom her, uden at snakke

 Var det kun dig, han ville se?

A: Det tror jeg da ikke

han havde blot travlt

Og præsten tog din tid!

B: men hvad kan dog være så vigtigt for Noah? Vigtigere end en gammel ven?

A: Han skulle hente sin datter Eva

B: Eva! Ja, hende husker jeg tydeligt! Hun var da rejst bort?

A: Og kommer nu hjem!

B: Nuvel, Men ræk mig lige bogen Noah gav dig!

A: hvilken bog?

B: Du ved hvad jeg mener!

A: Du så det.. men...

B: Javist! Og var Noah kommet for at tale med mig havde han sagt det!

A: Ja ja da..

B: Husk på vi har en aftale.

Du må kun have én bog af gangen!

Det er jo kun for din egen skyld, så du kan nå at forstå hvad du læser

En dag er jeg her ikke mer',

du må selv kunne klare dig i verden.

Derfor er din uddannelse så vigtig.

Verden er et farligt sted!

et forræderisk og farligt sted

A: Et farligt sted? Og du er ikke her? Hvad taler du om? Skal du bort?

B: Jeg skal ingen steder,

men jeg lever ikke evigt

Tænk nu ikke mere på det!

Se nu går jeg ind og bager et brød.

Så har du noget godt at vente på

A: Åhja friskbagt brød er altid værd at vente på!

**Scene 8: Adams bøger**

A: En god bog!

Jeg elsker en god bog

og friskbagt brød, og kaffe,

stærk kaffe!

Masser af stærk kaffe!

I England findes fine klubber, hvor man sidder i en læderstol og nipper til sin kaffe, og en sjus!

Hvor vægg'ne er beklædt med bøger overalt fra gulv til loft,

fra dør til dør,

og alle disse bøger må man læse.

Som man selv vil!

Ikke bare én for én.

Jeg tror jeg så det i en bog om Sherlock Holmes

En prægtig karl!

Som ved alt.

Som ham, vil jeg godt vide lidt om alle ting

forstå den store verden udenfor!

Jeg har læst at arbejdssved er kapitalens fundament,

læst at mænd er fra Mars ,læst om Jeppe på bjerget,

om kærlighed, kernekraft, Græske kykloper, ja, alt det og mer' har jeg læst

Men af alt her på jorden jeg ønsker kun et...???

**Scene 9: Evas første besøg**

E: Hej Adam!

A: Hej?

E: Har du set min far?

A: Din far? Kender jeg ham?

E: Du kender da Noah..

A: Eva? Er det dig?

E: Vel er det det! Jeg er kommet tilbage I alt fald for en tid..

Genkender du mig ikke?

A: Jo, jeg genkender dig Det er blot længe siden. Du var blot en lille pige

E: Og du var blot en lille dreng

A: Men dog stor nok til at drille uafbrudt!

Nu står du her foran mig som en voksen kvinde!

Jo, vel kan jeg se, du er dig!

E: Jeg kendte heller ikke dig igen,

Jeg gætted bare på at du var dig!

jeg husker du sad lænket til det gamle træ Men jeg husker ikke hvorfor!

A: Jeg sidder her såmænd endnu!

E: Du gør som bedstemor siger?

A: Det er jo for min egen skyld mit eget bedste

E: Eller din bedstemors bedste!

A: Hun elsker mig, jeg elsker hende

E: Jeg elsker også min familie

A: Ja, Intet er bedre!

E: Alligvel var jeg nødt til at ta' væk

A: Du kom tilbage!

E: Men det er kun en ganske lille kort visit

Jeg kan ikke bindes noget sted

A: Hvad ved du om at bindes?

Du som kan gå hvor du vil?

Du som kom og gik hos mig som det passede dig!

E: Jeg kom så ofte jeg kunne, tro ikke det er dig jeg flygter fra!

A: Jeg forstår dig ikke..

hvad ville du hos mig, andet end at drille!

E: Min far kom herhen, det var et spændende sted

A: For dig, måske. For mig et fængsel!

E: Men det var det der var så underligt

Du virkede så rolig

hviled i dig selv

Jeg antog dig først for en sinke!

A: En sinke?

E: Ja, såmænd!

Jeg forstod jo jeg tog fejl,

Du var sjov at være sammen med

kendte til så mange fremmede ting, jeg aldrig havde hørt om

A: Men hvorfor så drille eller pludslig blive gal og sur,

hvergang jeg tro'de alt var hyggeligt og godt?

E: Du var så intens, jeg blev usikker på dig

Var det min krop eller sjæl dine øjne klædte af?

A: Hvad mener du?

E:Ja, hvad mener jeg egn'tlig?

A: Nu gør du det igen

E: Gør hvad?

A: får mig til at føle mig som en idiot

E: Det var jo blot lidt drilleri...

A: Jeg husker nu med et igen hvordan det var

At sidde dér og føle sig til grin

Det er somom hun gennembryder alle mine forsvarsværker.

Ser jeg bare er et fjols.

Hvorfor er det så vigtigt for mig, hvad hun tænker om mig, hvad hun syn's

E:Jeg havde glemt hvor helt speciel han er,

Det er som om han rør mig indeni

Som om han ta'r mig til et sært og ukendt sted

Hvad er det, der sker?

A: Hver gang hun kigger på mig bli'r jeg kold og varm i kroppen.

Jeg føler mig lidt underligt tilpas.

E:Hvad er det ved ham?

Hvorfor mon han berører mig?

A: Jeg husker hende bare som min plageånd..

E: Han er jo bare en dreng..

A: Nu husker jeg så klart igen hvordan det var

Jeg følte mig så lille, dum og flov

Så hvorfor bli'r jeg varm i hele kroppen når hun taler,

hvorfor er jeg så forlegen,

nej, jeg fatter ingenting!

Slet ingenting

E: Jeg havde glemt hvor helt speciel han er

Det er som om han rør mig indeni

Jeg havde glemt hvordan jeg føler sammen med ham.

Det er somom han åbner noget i mig,

rør ved min sjæl

som om han trænger ind i mig

A: Jeg fatter det ikke, hvorfor føler jeg dette!

Den pige som jeg husker som en plageånd, en drillepind

berører mig somom at hun kan åbne mig.

så varm, jeg føler mig så underlig, så varm,

Vidunderligt varm

E:Hvad er det som der sker

hvorfor føler jeg mig nu varm indeni?

Det er som om han sært berører mig

Det er somom at han kan åbne mig

Jeg føler, at han ser igennem mig

jeg har det underligt så underligt varmt!

Jeg må vist hel're se at.. komme afsted,

Jeg smutter ,

A: Jeg har også ting jeg skal farvel, så

E: hej, hej

B: Goddag Eva Du er tilbage igen?

E: Jeg skulle lige til at gå..

B:hvor længe har du tænkt dig at blive her dennegang?

 E: jeg var som sagt på vej ud af døren Farvel!

B: Jeg skal ikke stoppe dig Hils du din fader Han er en retskaffen mand! Var alle bare som ham!

E: farvel

**Scene 10: Præsten kommer igen**

P: Goddag, frue

Goddag, Frue goddag igen

goddag igen undskyld jeg kommer brasende!

Sådan kommer brasende

B: Du glemte mappen..

P: Ja, lig' præcis, netop den!

Jeg glemte den i skyndingen, typisk mig.

Ja, ja men lig' da jeg kom,

lig' da jeg kom da jeg gik ind

da jeg gik ind, jeg syn's jeg så, ja, var det ikke,

var det ikke Noahs datter

Var det ikke Eva

B: Jo, såmænd da..

P: Er hun tilbag' igen?

Og for hvor længe?

Jeg aned ingen ting!

B: Jeg undredes også,

jeg vidste slet intet før Adam nævnte det ganske kort!

P: Og hun var her? Hun var her med Adam? Han må være glad!

Hun er en dejlig pige, en rigtig smuk og dejlig tøs

B: Om Adam er glad ved jeg ikke, men tøsen snor ham om sin finger, som hun altid har gjort!

P:Ja, ja, ja, ja, de hormoner Det hører ungdommen til!

B: Præsten er fornøjet? Syntes alt er såre godt?

P: Ja, Adam er vel nærmest lykkelig?

B: Så du har glemt hvad der skete med hans far,

der gjord' en pige gravid

Stak af.

Og fuldstændigt ansvarsløst svigtede profetien.

Han lod hånt om profetien

Vanærede profetien på grund af en kvinde!

P: Åh, ja, så sandt igen den gamle profeti! Den slipper du aldrig!

B: Skam dig du præst!

den dag rigdommen flyder og borgerne lever i overflod får piben en andenlyd!

Gør dog din pligt som åndelig vejleder og få de griller ud af drengens hoved før det' for sent

bedre idag end imorgen

P:Godt ord igen,

ja, ja Jeg skal nok tale med drengen,

gi' ham besked

men det må bli' en anden gang nu må jeg gå farvel!

**Scene 11: Kæden knækker**

Adam:

en to en to tre en to tre fire en to tre en to, en to tre, en to tre fire,

en, to, tre, fir', fem seks syv ott' ni..

Knækket!

Den er knækket!

Jeg er fri!

Min tid er kommet! Nu' jeg endelig klar! Endelig fri

Eller kan det vær' en fejl?

Den er jo blot knækket! Var det slet ikke meningen?

Hvad så med bedste? Vil hun la' mig gå?

eller: Vil hun lænke mig igen?

Jeg må hell're stikke af, komme væk mens jeg nu kan!

Være borte før hun vågner

Hvad skal jeg ta' med? Hvor skal jeg ta' hen?

Jeg er fri!

Jeg vil flygte ned til havnen finde mig en plads et sted,

på et skib, der sejler ligemeget hvor, blot jeg er med!

Sejle til de høje bjerge, leve i en verdensby.

Prøve alt det mensker prøver. Skabe mig mit eget ry!

Men hvad hvis jeg bli'r søsyg?

sku' jeg ikke hell're vandre ud af vejen se hvad der sker

Ja, ta' ud mod horisonten finde eventyret dér,

tage åbent imod livet, hvad kan jeg dog ønske mér?

Bare tjene lidt til føden, sove hvor der nu er plads.

Hvem ved, måske kan jeg ende som en prins på et palads?

Eller som en tigger i rendestenen. Jeg har jo set dem, fra mit træ..

Det er slet ikk' så let sådan at være fri..

Når alt man gør er noed man vælger selv.

Jeg må drøfte det med Noah, Han ku' skjule lænkens brud

Bare lige til jeg ved, hvor jeg skal hen, når jeg skal ud.

Det er slet ikke så enkelt, sådan bar' at være fri.

Der er faktisk mange grunde til at vente lidt se tiden an og bli'..

hver eneste morgen ser jeg solen stige op fra havens mur

om aftnen går den ned og maler himlen rød

fra toppen af mit træ kan jeg se ud over byen ud til bjergene og skovene og meneskene derude

af alt her på jorden jeg ønsked kun ét

Jeg er fri!

**AKT II**

**Scene 1: Lænken lappes**

A: Hvor blev du af? Hvor var du henne? Hvorfor kommer du først nu?

Du havde sagt du ville komme her til morgen!

Du skal hjælpe mig, skal redde mig, kun du vil ku' forstå mig! Jeg har aldrig været i en større knibe!

N: Rolig nu, Hvad er der dog sket?

Du er fri! utroligt, det må vi fejre!

A: Dæmp dig dog lidt!

Tænk på bedste!

Hvad tror du hun vil sige tror du hun bar' vil la' mig gå?

Tror du hun pludslig glemmer alt om profetien?

N: Du kunne stikke af!

Jeg ku' hjælpe dig.. Jeg ku' skjule dig hjemme hos mig. Bare indtil du kan komme væk!

A: Men hvor sku' jeg ta' hen, hvordan sku jeg kunne leve,

ja, hvad sku' jeg ku' arbejde som, jeg kan jo slet ingenting!

N: Du ved da næsten alting, du har læst dit hele liv! Hvad sku' komme bag på dig Hvad kan gå galt?

A: Hvad jeg ved er tilfældigt lidt fra bedste og hvad jeg selv fandt

Og jeg ved intet om hvordan man egnt'lig gør alt det mennesker gør, når de arbejder!

Jeg ved pludselig ikke mere, hvad jeg ønsker

N:Du ska' da ud her'fra så hurtigt som muligt! Kom nu bare med mig!

A: Hvad sku' der blive af bedste?

Hun satsed alting på mig

Sku' jeg blot rende fra det hele, glemme bedstes profeti?

Ja, blot forsvinde ud af byen rende væk, stikke af!

Præcis som min far!

Du må hjælpe mig med lænken vi må skjule dens brud.

Jeg bli'r her indtil videre

Jeg kan jo altid komme ud..

**Scene 2: Noahs Arie**

Noah:

Det var da besynderligt

Han ville ikke flygte ikke væk. Bare blive..

Det er somom han er en anden.

Som om han er modnet på en eneste nat.

Så rolig og betænksom, skønt han endelig er fri.

Så ganske anderledes end sin far.

Han sagde ikke nej, det ku' ikk' gå hurtigt nok

afsted og væk så snart en chance bød sig

jeg hjalp med det praktiske.

Lovede at se efter Adam. En dag hjælpe ham fri.

Hvorfor mon han nu ikke vil flygte?

Er drømmen pludslig rykket alt for nær?

Selv om jeg vel bør presse på, så frydes jeg

Jeg vil savne ham, så inderligt

**Scene 3: Præstens ærinde: Adam**

P: God morgen, Godmorgen og sik' et dejligt vejr,

ja sikk' et vejr, vidunderligt, ganske vidunderligt, ja, formidabelt.

Det er så godt for ens humør!

Som om at alting virker nemmere

Som om man overkommer alt...

Er bedste oppe?

Er hun mon stået op?

Jeg ville drøfte noget vigtigt!

Yderst vigtigt!

A: Hun sover stadig

P: Udmærket, udmærket, Jeg ville også gerne tale med dig

Hvordan har du det?

A: Jooo.... Det kunne være værre..

P: Hvilken bog læser du for tiden?

A: Øhh, en bog om arkitektur!

P: Er den god?

A: Tja..

P: Den int'resserer dig?

A: javist

P: Du vil måske vær' arkitekt?

A: Nøøææhhh Det har jeg ikke tænkt på...

P: Hvad ku' du tænke dig at gøre når du bli'r fri?

A: Jeg drømmer om at se de ting jeg læser om, at rejse rundt i verden udenfor….

P: Jaså, ja, så, du skalmåske studere, forske, berige verden med en tænksom bog?

A: egntlig ikke! Langt helre vill' jeg være på et bibliotek, omgivet af bøger dagen lang!

P: Men vil du ikke udrette store gerninger La' dine evner folde sig ud!

A: Evner? hvilke evner skulle jeg dog ha'?

P: Mærker du ikke at du er speciel?

A: joo, da, jeg sidder hele livet lænket til et træ...

P: Det var nu ikke det..

A: øøh nå, men...

P:Du fik besøg af Noahs datter

Var det hyggeligt?

Bedste sagd' I snakked' godt..

A: Jo, det var fint nok

P: Så hun kommer igen?

A: Det sag' hun

P: Piger siger så meget..

A: Hva..?

P: Jeg mener, hun har så meget hun skal se til mens hun er hjemme

A: Siger hun hun , kommer så kommer hun vel!

P: Vent dig nu ikke for meget,

Hun er jo vant til storbyfolk, universitetsstuderende

vi er nok lidt simple for hende

A: Hun sagde hun holdt af at være sammen med mig,

hvorfor si'r du det der?

Hvorfor prøver du at ødelægge alting

hvorfor vær' mistænksom og tvivle på alt?

B: God morgen, sikke et farligt postyr! Fortæl mig, hvad er det, der sker?

**Scene 4: Præstens ærinde: Bedste**

A: Ingenting God morgen

P: Godmorgen frue,

vi talte blot om løst og fast!

mand til mand, de ved som man nu gør

B: ja, ja præst

A: Du vågned noget sent idag har du det godt?

B: Jeg er lidt træt for tiden, det må jeg sande

Jeg burde nok spise fler vitaminer

A: Har du ikke også tabt dig lidt?

P: Sludder og vrøvl, fruen ser da pragtfuld ud

B: Ja, ja præst Hvad vil du idag?

P: Jo, ser De en delikat sag,

man har bedt mig spørge forhøre mig

Hvordan erdet nu det er med den dér, De ved

B: Med profetien?

P: netop!

B: Skal vi nu virkligt til det én gang til?

P: De må jo forstå, Frue Vi er bekymrede, Hvad nu hvis De ta´r fejl?

B:Må jeg være fri!

P: Og selv om De har ret Er han så virklig den rette?

B:hvabehar?

P: Jeg finder intet specielt ved ham Han vil være bibliotekar!

B: Et bibliotek er da et pragtfuldt sted

Vi ordinære mensker fatter ikke altid storheden hos den der er udvalgt

Hvad kender du til de formål og tanker de højere magter gør sig med os?

P: Jeg skulle mene som præst, at jeg

B: lille præstemand, du ved intet

P: Men De må forstå vi ikke kan tillade...

B: Tal ikke til mig om at forstå!

Når tiden er inde og alt åbenbares skal vores lille afkrog opløftes til indtil nu ukendte åndelige højder!

P: Javist, javist, der er jo bare det at sige...

B:Der er intet at sige, præst.

du har fået talt med Adam?

P: jo, jovist

B: Så mangler du kun at finde Eva

gå nu før det er for sent!

P: javist javist farvel!

**Scene 5: Bedste og Adam**

A: Har du det godt bedste?

du virker noget bekymret er du træt?

Er du syg?

Hvad er det med dig?

B:Der er intet i vejen med mig, det' bare lidt træthed. Jeg har det skam fint. Tænk ikke på det!

A: Men igår talte du om en dag at vær' borte, og idag...

B: Så sød og betænksom du er. Slet ikke lissom din far.

A: Fortæl mig om ham!

B:Din far var en charmerende mand, hans smil lyste alting op

ja, han var et syn

for hver pigei by'n,

der natligt drømte søde drømme om hans krop!

A: Bedste!! –

Ligner jeg ham?

lidt?

B: Du gør af udseende, ja, men ikke af sind. Din far havd' en svag karakter.

Skulle svære ting gøres,

et arbejde udføres,

var der intet smil at finde hos ham mér.

A: Men hvad så med min mor? Var hun smuk?

B: Din mor var smuk som kun få, langt smukkere end godt var for din far!

Han elskede hende, tabte sit hjerte til hende, glemte alt om profetien og stak af!

A: Som kun få!

end godt?

for far?

Han elskede hende for højt, hvor smukt!

Men hvorfor lever jeg nu her med dig?

B:Din mor ku' ikke passe dig men overlod altting til mig.

Hun fulgte din far,

da han stak af herfra

Hele livet har jeg frygtet at du sku' gå samme vej!

**Scene 6: Evas andet besøg**

E: Hej!

A:Eva?

E: Ja, det’ mit navn

A: så kom du

E: Du lyder overrasket?

A: ikke spor jeg vidste du kom

E: vidste det? hvordan ku' du vide det?

A:du sagd' det jo

E: man siger jo så meget..

Men idag var sån' et pragtfuldt vejr, skabt til at vær' i det fri.

Og så tænkte jeg på dig, her ved træet ud' i solen.

og nu!

er jeg hér!

A:Kan jeg byde dig noget?

E: Måske lidt kaffe, tak. Har du sovet godt?

A: jo, tak

E: Herude? Sig mig fry ser du aldrig?

A: Man vender sig til det, jeg har gode tæpper.

Jeg tror slet ikke jeg kunne sove indendørs nu..

E: Jeg beundrer at du altid er så positiv som om slet ingen ting kan slå dig ud!

A:Jeg kan skam let slås ud! Så sent som i går...

E: Det er som om du har en særlig indre styrke,

ja, en viljekraft, der bærer dig igennem dine svære kår,

så'n lænket til et træ..

det gør dig helt speciel!

A: Hvornår skal du tilbag' igen?

E: Til by'n? Om en måneds tid. tror jeg, Hvorfor?

A:Tænk, hvis jeg ku' ta' med dig!?

E: Du savner måske udfordring, ny inspiration?

A: det kunne man vel godt sige på en måde

jeg ser jo ik' så mange her!

mest præsten, Noah og bedste

E: Men kan du overhoved' komme bort?

A:Men hvis jeg nu ku´?

E: Hvis du ku', så sku' jeg vise dig verden!

Sammen ku' vi to prøve alt!

Se om det passer, alt det, du har fortalt, om det derude

A: Ja, hvis jeg kunne,

tænk nu hvis jeg kunne

E: Og hvis du ku', så sku' vi sammen bestige bjergene ude bag ved by´n

Det er et helt ubeskriveligt syn, der møder én deroppe

A:Jeg har altid drømt om netop de bjerge,

jeg ser dem hver aften fra mit træ?

E: Det er det skønneste sted på jord

A:Tænk engang hvis jeg ku'..

E: hvis bar' du kunne

A:hvis bar' jeg kunne

E: Jeg' ør i kroppen når jeg' her med ham Jeg fyldes af en voldsom lyst

A: Jeg bli'r så ør i kroppen hver gang hun er her jeg gennemstrømmes af en voldsom lyst

E: Hvis du ku' så sku' vi sammen sejle langt ud i verden,

fri til at ta' hen hvor vi vil

og ikke tøve, men sætte alt på spil derved!

A: Ja, hvis jeg ku' så sku' vi sejle bort sammen og leve hvor alting kan ske

E: ja, hvis du ku' så sku' jeg vise dig verden sammen ku' vi to ha' et liv

A:Hvis jeg ku' så sku' jeg ja, jeg sku' have mig et liv, så fyldt med alt det som jeg trænger til

E: Jeg trænger til at røre ham, Jeg gennemstrømmes af et vildt begær
A:Det fylder mig og gennemstrømmer hvert et led i mig!

B: Hele hans liv har jeg frygtet just dette Hele hans liv har jeg søgt at forhindre dette!

A: Sku' jeg ikke bare sige sandheden?

E: Et voldsomt vildt begær

Hvis du ku' så sku' vi opleve verden,

løbe væk sammen,

blæse på alle der fortæller os at vi ikke må

A: Hvis jeg ku' så sku' vi løbe væk sammen,

blæse på alle der fortæller os at vi ikke må

B: Hele hans liv har jeg frygtet just dette

Hele hans liv har jeg søgt at forhindre det!

E: Hvis du ku'.. sku' du opleve alt!

A: Hvis jeg ku'..

P: Hvad skal jeg sige Hvad skal jeg dog sige

A: hvis jeg ku' sku' jeg opleve alting

N: Om jeg dog forstår ham Hvorfor vil han ikke flygte bort

E: ja, hvis du kunne,

A: hvis jeg kunne,

P: Hvad skal jeg sige til den unge pige?

B: Hele hans liv har jeg frygtet det her!

E: Hvis du ku' så sku' vi opleve verden,

A:Hvis jeg ku' sku' vi vær' sammen for altid

B: Hele hans liv har jeg frygtet det, der nu sker

P: Hvad skal jeg gøre? Hvem skal jeg lystre? Kirken? Eller Bedste?

N: Om jeg dog forstår ham hvorfor bli'r han?

A:Hvorfor sku' jeg dog holde mig tilbage nu?

Når lykken står og banker på min dør

E: Hvorfor sku' jeg dog styre mig? Han står jo dér og ser så dejlig ud?

A:Jeg fortæller det: Jeg er fri!

E: Hvad hvis jeg kyssede hans mund?

B: Nu må det vist helre stoppes!

P: den søde pige hvad skal jeg sige?

N: Hvorfor vil han ikke flygte, stikke af?

E: Kom nu her hen og giv mig din hånd

A:Vent, jeg har noget at sige dig, noget at vise dig

N: Jeg kunne hjælpe ham med at flygte! Han burde flygte Hvorfor dog blive?

E: Kom nu her hen og tag det jeg tilbyder dig

A: nej, hør på mig først

E:jeg kan ikke længre holdes tilbage, vil ikke holdes tilbage

A:Jeg har noget at vise dig, hør nu på mig

B: Sig mig er det ikke dig Eva? Så hygligt at se dig Bliver du længe, Eva?

E: Jeg sku' netop til at gå nu. Vi ses igen Adam, farvel farvel

A: Ja, vi var netop færdige vi ses snart igen! farvel

B: så farvel glem ikke at hilse Noah.

P: Hvad skal jeg sige? mon jeg snart finder hende? Jeg har jo lovet det Jeg gav et løfte

N: Kæden er knækket han er fri, drengen er fri!

**Scene 7: Evas Arie**

Eva

 Det er så sært

Den unge dreng jeg rejste fra er nu en mand men sidder stadig ved det samme træ...

 og hvilken dejlig mand han er..

klog morsom, beskeden og ikke mindst guddommelig smuk

Det er så sært

det er somom hans lænke gør ham mere attråværdig.

Som om at tanken om en mand i lænker tænder mig

ville jeg mon føle det samme hvis han var fri?

Det er så sært

**Scene 8: Eva og Præsten**

P: Åh, frøken, ja, frøken,

goddag, goddag

fandt jeg Dem endelig

E: goddag, præst hvad kan jeg hjælpe dig med?

P: Jeg ville bare byde Dem velkommen tilbage,

velkommen tilbage til byen i dette pragtfulde vejr!

E: Har du ledt efter mig bare for at sige det?

P: Ja.. Nej.. nej, selvfølglig ikke selvfølglig har jeg ikke det,

nej, nej, slet ikke

Jeg ville bare tale lidt med Dem, høre hvordan De har det..

E: Jeg har det skam godt!

P: Jeg hører De har besøgt A dam stadig lænket til sit træ

E: Det har jeg

P: og hvad føler De ved det?

E: Jeg føler da ingenting!

Jeg mener..

Det er fuldstændigt horribelt, at du tillader sådan noget at finde sted!

Hele byen sku' stilles for retten!

P: Det er ikke så enkelt Den gamle frue har et projekt, en overbevisning, som hun ikke kan rokkes fra

E: Og derfor skal Adam leve i lænker?

Det burde være Bedste I spærred' inde!

hun er jo gal!

P: Måske, hvem ved?

Måske har De ret, måske ta'r De fejl!

Ingen kan vide det!

Hovedsagen er at Fruen elsker ham, passer og plejer ham,

sørger for hans uddannelse indtil den dag han er klar til sin mission!

siger fruen!

E:I er fuldkommen vanvittige!

P: Måske, måske ikke ,men lige nu er sagen den:

Deres besøg har sat ham griller i hodet, skabt unødige længsler.

Givet drømme som jo aldrig vil indfris!

E: Jeg aner ikke hvad du snakker om!

P: Jeg taler om en storbypige, der flirter med en lænket landsbydreng Hvad får hun dog ud af det?

E:Hvad bilder du dig ind sådan at insinuere, hvem tror du eg'nt'lig selv at du er!! Farvel!!

**Scene 9: Bedste dør**

B:Se, min skat, se nu bar' her,

jeg tænkte du ku sikkert spise lidt frokost

Her, tag nu din kaffe, stærk som du vil ha' den.

Se, nybagt brød, med kanel!

Nyd du den verden du har her foran dig God mad, et varmt tæppe og

A: Bedste, hvad er der sket? Tal til mig..

B: Adam? Er det dig?

A: Du besvimede, dejsede omkuld. hvordan har du det?

B: Jeg har lidt ondt i armen og en knaldende hovedpine

A: Lad mig hente dig lidt vand og mit tæppe Her Bedste, drik lidt vand

B: Du gik indenfor.. Du er fri!...

A: Vær du kun glad for det, hvordan skulle jeg ellers hjælpe dig

Hva' vill' du ha gjort hvis jeg var lænket?

B: Men hvor længe?

A: siden igår

B: Men Hvad så med profetien? Har du opfyldt profetien?

A: Hold nu op! Jeg orker ikke høre mer' om den profeti....

Hvad siger den egnt'lig?

B: Ifølge profetien skulle byen her belønnes med en overflod af velfærd eller sundhed eller sådan noget hvis blot vi fulgte profetien alting må følge profetien

A: ja, ja det ved jeg jo, det har jeg hørt dig sig' så tit

Men hvad med mig?

Hvor kommer jeg ind i billedet?

B: Jeg var vel kun en lille pige da min bedstefar kaldte mig til sig, på sit dødsleje

Han overdrog mig ansvaret for at en profeti, han havde hørt om i sin ungdom

måske var det fra hans far.. eller..

i hvert fald skulle jeg nu sørge for at den fuldbyrdedes...

Jeg svor en ed, jeg aflagde et løfte, et helligt løfte

A: men hvad med mig? Hvorfor sku' jeg lænkes

B:det er så længe siden jeg var jo kun en lille pige,

jeg forstod ikke alt.

og meget har jeg glemt..

men det var vigtigt!

Der var en udvalgt, det blev dig, ikke din far, det skvat!

A: men lænken? hvorfor lænken?

B: Jeg ville jo beholde dig, beskytte dig..

A: men hvorfor udenfor?

B: Det var vigtigt! Meget vigtigt!

A: Bedste, har du det godt?

B: Jeg husker det ikke længere Det var ellers så vigtigt..

A: Bedste tænk ikke på det.. Hvil dig nu lidt

B: man må følge profetien

A: Lad os nu bare glemme denne profeti det kan jo være ligemeget nu

B: Jeg lovede min bedstefar nu må du love mig at fuldføre profetien..

A: Det kan jeg ikke, bedste Bedste kræv det ikke af mig..

B: Adam Det er det sidste jeg beder dig om, tilgiv mig

A: Bedste, Bedste Kan du mon stadig høre mig?

Jeg tilgiver dig alt!

Da du lænked' mig til et træ, var du selv lænket af dit håb

Så jeg vil sig' tak for al din kærlighed, den omsorg du gav mig.

Vel var jeg lænket, men du elsked' mig.

Nu er jeg fri, men hvor er du? (eller: og savner dig/ og du har fred)

**Scene 10: Slutspil**

N: Adam! Hvad er der sket?

A: Bedste er død!

N: Det gør mig ondt, Adam

A: Hvad skal jeg stille op nu?

N: Vi må spørge præsten

kom her

A: Jeg vil virklig savne hende..

Også jeg.. så inderligt..

Jeg ved godt det er hårdt for dig og svært netop nu

Bedstes død berører også mig uend'lig dybt!

Men samtidigt er dette jo en mulighed for dig.

Du kan endlig gøre netop hvad du ønsker, se de ting, som du har læst om,

dine drømme kan bli' virklighed!

A: Du har nok ret Nu' der intet der forhindrer mig i at rejse hvorhen jeg vil...

Jeg ku' rejse med Eva!

Vi ku' sammen ta' til Kina, der hvor kæmpekålen gror,

ta' en sviptur til Tibet, se hvor de vise munke bor.

Bare hun og jeg er sammen, kan vi klare hvad end sker,

det er skønt at vær' forelsket, hvad sku' jeg ku' ønske mér?

Hej Eva.. vi talte netop om dig.. og mig!

E: Hvad er det der sker her? Hvad er der med bedste? Åh, nej.. Hun er død!

A: Hun faldt om, der var intet jeg ku' gøre

N: Det er så tragisk Så meningsløst

E:Og lænken?

A: Jeg er fri nu,

E: Ja, det ser jeg jo..

A: fri forstår du det?

Jeg er fri, jeg er fri, Jeg er fri,

vi to kan rejse væk sammen, opleve verden du og jeg,

E: Adam, Adam, Dit lille fjols!

Du tro'de da vel ikke at jeg mente det?

Det var da blot uskyldigt drilleri.

Vi leged bare, at vi var forelskede. Som vi gjorde da vi var små!

A: Den leg husker jeg ikke

Det føltes heller ikke som en spøg.

Jeg var vel naiv, lidt dum, bare en landsby dreng!

N: Hvad er der sket mellem jer?

E: Jeg forløb mig vist lidt blev grebet af stemningen..

fascineret af min lænkede barndomsven

Jeg forglemte mig selv!

Glemte hvem jeg er!

Tag med mig til byen

Nu bedste er død, og Adam er fri er der intet, der binder dig her

A: Jeg tro'de det var kærlighed

tro'de jeg var lykkelig

Jeg tog fejl

igen

Hvad skal der blive af mig?

N:

Sku' jeg så bar' forlade Adam, som jeg har lovet aldrig at svigte, som er som en søn for mig?

E: men jeg er din datter

N: Adam ku' jo komme med!

E: Far, altså!!

P: Goddag, goddag! Goddag, goddag! Jeg syns I ser så triste ud, Er der en sket noget?

A/N/E: Bedste er død

P: Det gør mig ondt Den gode Frue vil bli' savnet og hvad med Adam?

N: Han er fri!

P: Men hvem ta'r sig af ham?

E: ja, Noah flytter hjem til mig!

P: Lad det nu ligge lidt, hjælp mig istedet med bedste, vi må ha' hende indenfor

Her er en chance for kirken, den må vi ikke misse!

Jeg må få Adam til at arbejde for os!

Han er lig' hvad vi behøver!

E: Tænk at jeg endlig får min far med til byen!

Får ham væk fra denne flække! Han skal se mit hjem, følge mit liv!

N: Jeg må selvfølglig følge Eva, hun er jo mit eget kød og blod

A: Her står jeg med min frihed,

jeg er kun mig selv har frihed til at gøre som jeg vil!

Som jeg vil!

P: Der er så meget han kan gøre Nu må jeg være smart!

N: Men hvad skal der så blive af min allerbedste ven Hvad skal der blive af Adam?

E: Det er den dag som jeg har vented på

den dag min far ta'r med mig hjem,

Det bliver skønt at have far hjemme hos mig

Det bliver skønt at komme hjem,

Hjem til storbyen,

A: Men hvordan skal jeg egn'tlig bruge den?

Hvad er det at vær' fri?

Med frihed kan jeg gøre alting for mig selv.

men kun mig selv

Alene her tilbage,

der' kun mig, bare mig..

P: Der er så meget, der skal gøres,

Så mange ting jeg skal nå!

Alt det kan Adam nu gøre

Han må ta' fat!

Det er kun rimeligt,

nødvendigt

nu spør' jeg ham!

N: Min stakkels Adam Adam, vi må nu skilles. Jeg håber vi kan ses Kom og besøg mig!

E: Så er det tid til at komme afsted! Farvel, farvel, Adam farvel! Adam!

N: Farvel Adam, farvel, farvel Adam farvel! Adam!

A: Farvel….

**Scene 11: Nye lænker**

P: Adam! Adam! Adam!

Sig mig nu Adam, ja sig mig nu, fortæl mig om din store plan, hvad vil du nu

Vi ved jo begge at du har et ansvar,

et kæmpe ansvar

Hvordan skal du dog bære den byrde

Når du skal indfri profetien!

A: Jeg synes ærligt talt, at jeg så rigeligt har ydet mit til dette latterlige skuespil!

P:Men det er netop sagen!

Det er jo for at dine ofre ikke skal ha' været forgæves,

at du nu må indfri bedstes profeti.

Det er dit ansvar nu at prøv' at skabe mening!

A: Det gør jeg netop ved at gøre alt jeg ikke før har kunnet

Men du har heller aldrig før kunnet gøre en indsats, hjælpe andre.

I din lænke har du kun gjort hvad der passede dig!

Og hvad med bedste?

har hun ikke haft et sidste ønske?

A: Hun bad mig aflægge et løfte om at fuldføre profetien!

Men jeg lovede det aldrig,

jeg sagd' klart, jeg ikke kunne, ikke ville, ikke synes det var rimeligt,

jeg vil indhente alt jeg har mistet leve det liv som sku' ha' væred mit!

Udleve alle mine drømme

P: Så stop dog dit ynkelige piveri,

en døendes sidsteønske er helligt!

Du har intet valg!

Du må arbejde for kirken kun sådan kan du hjælpe byen og opfylde profetien

Jeg henter dig imorgen klokken syv nul dut!

A: Forventningens glæde er den største……..

Fra toppen af mit træ kan jeg se ud over byen

ud til bjergene og skovene og meneskene derude

af alt her på jorden jeg ønsked kun ………